– Пачыналася мая акцёрская кар’ера з жудаснай гісторыі, – расказвае Сяргей Краўчанка. – Перад прэм’ерай “Раскіданага гнязда” Янкі Купалы, дзе ў мяне была роля Данілкі, атрымаў позву ў армію з чырвонай пазнакай: “Забраць неадкладна. Прасачыць за адпраўкай”. Рэжысёр Барыс Луцэнка кінуўся ў ваенкамат мяне выратоўваць, але марна. Пасля мы даведаліся, што колішні міністр абароны Грэчка прынцыпова загадаў забраць “усіх гэтых акцёрыкаў і інтэлігенцікаў”. Мне давялося будаваць БАМ, і толькі амаль праз два гады змог вярнуцца ў тэатр.